## Vicente Martínez Mus: “La recuperació de les línies de Metrobús de l’Horta Sud donarà servici a 315.000 habitants de municipis de la zona”

*** El conseller d’Infraestructures ha presentat a Albal el nou mapa del transport metropolità per carretera en el marc del pla ‘Recuperem València’
* A partir del 27 de desembre també es recupera el corredor de la Foia de Bunyol-València, que atendrà 223.000 habitants**

La Generalitat ha avançat, des d’este dilluns, l’entrada en servici del corredor CV-108 València Metropolitana Sud, per a donar resposta a les necessitats urgents dels prop de 315.000 residents d’alguns dels municipis de l’Horta Sud afectats per les inundacions recents.

El conseller de Medi Ambient, Infraestructures i Territori, Vicente Martínez Mus, ha presentat a Albal les línies del nou mapa de transports en el marc del pla ‘Recuperem València’.

Durant la seua intervenció, el conseller ha explicat que la decisió de l’Autoritat de Transport Metropolità de València (ATMV) d’avançar la posada en marxa de les cinc línies d’autobús CV-108 “respon a la retirada dels servicis substitutius de Renfe que, inicialment, anaven a operar fins al 22 de desembre”.

Amb este avançament, ha afegit, “s’avança en la recuperació d’un corredor que no només substituïx el que prestava Renfe, sinó que també millora la connexió entre els municipis de l’Horta Sud amb un transport més eficient i accessible per als ciutadans, i que garantix que les localitats de la zona no queden desateses i disposen d’un servici adequat”.

Així, a partir d’este dilluns, es recupera la prestació de la línia 179 Paiporta-Albal, que també dona servici a Alfafar i Catarroja, i la línia 180 València-Albal, que atén, a més, Alfafar.

De la mateixa manera, des d’este dilluns opera la línia 181 València-Picassent, amb parades a Alcàsser, Beniparrell i Alfafar, i la 182 València-Silla, que també dona servici a Alfafar. Finalment, s’establix la línia 184 Silla-Hospital La Fe.

L’operador del servici de Metrobús de la zona sud va perdre en les inundacions els mitjans necessaris per al servici que ara es recupera en avançar el contracte que entrarà en servici de manera definitiva el pròxim mes de febrer. És important destacar que, en el futur contracte, s’incrementaran les freqüències de pas i s’introduiran nous servicis, la qual cosa permetrà millorar l’oferta actual un 55 %. A més, s’activaran de manera progressiva servicis nocturns i el 100 % de la flota serà elèctrica.

Martínez Mus ha assenyalat que amb esta posada en funcionament “es recupera el 95 % de les línies que s’oferien abans de les inundacions”. Es tracta, ha assenyalat, d’“un assoliment significatiu”, ja que estes línies se sumen als servicis extraordinaris recuperats el 4 de novembre passat, com ara el de Torrent-Catarroja-Albal, i línies substitutives de Metrovalencia com Picassent-Alcàsser-Silla-València, Paiporta-València, Picanya-València, Torrent-València o Torrent-Picanya Paiporta.

**Contracte CV-107 la Foia de Bunyol-València**

A més de la posada en marxa de la CV-108, Martínez Mus també ha anunciat que s’ha programat l’inici del contracte CV-107 de la Foia de Bunyol-València per al pròxim 27 de desembre, “que amplia així la cobertura del servici a més de 223.000 habitants de diversos municipis”.

Este nou contracte inclou 18 autobusos, 7 dels quals són elèctrics, i s’estructura en 9 línies que milloren la connectivitat metropolitana i potencien l’accés a servicis essencials com l’hospital de Manises, el centre d’especialitats d’Aldaia i el complex educatiu de Cheste. Este contracte s’ha adjudicat per 20,7 milions d’euros i tindrà una duració de 10 anys.

El conseller ha subratllat el compromís de la Generalitat de “seguir avant amb la renovació i la millora dels servicis de transport públic”, amb plans per a l’entrada en funcionament d’altres corredors metropolitans com el de València Metropolitana Oest, que estarà operatiu en gener de 2025, i el de València Metropolitana Nord i València Metropolitana Nord-oest, que entraran en funcionament abans d’acabar el primer trimestre de l’any que ve, la qual cosa “assegurarà que els ciutadans de València i els seus voltants disposen d’un transport accessible, sostenible i eficient”.

Fecha: 16/12/2024